CELEX: 32021R2244
Language: hr
Date: 2021-10-07 00:00:00
Title: Delegirana uredba Komisije (EU) 2021/2244 оd 7. listopada 2021. o dopuni Uredbe (EU) 2017/625 Europskog parlamenta i Vijeća posebnim pravilima o službenim kontrolama postupaka uzorkovanja za ostatke pesticida u hrani i hrani za životinje (Tekst značajan za EGP)

17.12.2021   
               
               
                  HR
               
               
                  Službeni list Europske unije
               
               
                  L 453/1
               
            
         DELEGIRANA UREDBA KOMISIJE (EU) 2021/2244
         оd 7. listopada 2021.
         o dopuni Uredbe (EU) 2017/625 Europskog parlamenta i Vijeća posebnim pravilima o službenim kontrolama postupaka uzorkovanja za ostatke pesticida u hrani i hrani za životinje
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja, o izmjeni uredaba (EZ) br. 999/2001, (EZ) br. 396/2005, (EZ) br. 1069/2009, (EZ) br. 1107/2009, (EU) br. 1151/2012, (EU) br. 652/2014, (EU) 2016/429 i (EU) 2016/2031 Europskog parlamenta i Vijeća, uredaba Vijeća (EZ) br. 1/2005 i (EZ) br. 1099/2009 i direktiva Vijeća 98/58/EZ, 1999/74/EZ, 2007/43/EZ, 2008/119/EZ i 2008/120/EZ te o stavljanju izvan snage uredaba (EZ) br. 854/2004 i (EZ) br. 882/2004 Europskog parlamenta i Vijeća, direktiva Vijeća 89/608/EEZ, 89/662/EEZ, 90/425/EEZ, 91/496/EEZ, 96/23/EZ, 96/93/EZ i 97/78/EZ te Odluke Vijeća 92/438/EEZ (Uredba o službenim kontrolama) (1), a posebno njezin članak 19. stavak 2. točku (a),
         budući da:
         
                     (1)
                  
                  
                     Uredbom (EU) 2017/625 utvrđena su pravila za provedbu službenih kontrola i drugih službenih aktivnosti koje provode nadležna tijela država članica radi provjere usklađenosti sa zakonodavstvom Unije, među ostalim u području sigurnosti hrane u svim fazama proizvodnje, prerade i distribucije. Njome su utvrđena posebna pravila o službenim kontrolama u vezi s tvarima čija upotreba može dovesti do pojave ostataka tih tvari u hrani i hrani za životinje.
                  
               
                     (2)
                  
                  
                     Uredbom (EU) 2017/625 izbrisan je članak 27. stavak 1. Uredbe (EZ) br. 396/2005 Europskog parlamenta i Vijeća (2), ali se on nastavlja primjenjivati do 14. prosinca 2022. osim ako se delegiranim aktom ne utvrdi raniji datum. U tom su članku 27. stavku 1. utvrđeni posebni zahtjevi za provedbu službenih kontrola postupaka uzorkovanja za analizu ostataka pesticida u hrani i hrani za životinje.
                  
               
                     (3)
                  
                  
                     Člankom 19. stavkom 1. Uredbe (EU) 2017/625 utvrđeni su posebni zahtjevi za službene kontrole ostataka relevantnih tvari u hrani i hrani za životinje koje se provode u bilo kojoj fazi proizvodnje, prerade i distribucije.
                  
               
                     (4)
                  
                  
                     Cilj je praćenja ostataka pesticida u hrani i hrani za životinje osigurati usklađenost s maksimalnim razinama ostataka iz Uredbe (EZ) br. 396/2005 te procijeniti izloženost potrošača ostacima pesticida. Zato je uzorke hrane i hrane za životinje potrebno uzeti u dovoljnom broju i rasponu kako bi se osiguralo da su reprezentativni za tržište. Isto tako, ti se uzorci trebaju uzeti na najprikladnijoj točki uzorkovanja u prehrambenom lancu.
                  
               
                     (5)
                  
                  
                     Stoga je primjereno dopuniti članak 19. stavak 1. Uredbe (EU) 2017/625 utvrđivanjem pravila za provedbu službenih kontrola relevantnih postupaka uzorkovanja za ostatke pesticida u hrani i hrani za životinje.
                  
               
                     (6)
                  
                  
                     Budući da se pravila utvrđena u članku 27. stavku 1. Uredbe (EZ) br. 396/2005 koja se odnose na službene kontrole uzorkovanja više neće primjenjivati od 15. prosinca 2022., ova bi se Uredba trebala primjenjivati od tog datuma,
                  
               DONIJELA JE OVU UREDBU:
         
            Članak 1.
            Za potrebe službenih kontrola ostataka pesticida iz članka 19. stavka 1. Uredbe (EU) 2017/625 svaka država članica uzima dovoljan broj i raspon uzoraka hrane i hrane za životinje kako bi osigurala da su rezultati reprezentativni za tržište, pri tome vodeći računa o rezultatima prethodnih višegodišnjih nacionalnih programa kontrole.
            Uzorkovanje iz prvog stavka provodi se onoliko blizu mjestu opskrbe koliko je razumno.
         
         
            Članak 2.
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se od 15. prosinca 2022.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 7. listopada 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 95, 7.4.2017., str. 1.
         
         
            (2)  Uredba (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (SL L 70, 16.3.2005., str. 1.).